《美人撚绵线歌》
元代·刘崧

吴姬坐捲芙蓉裙，玉纤参差挼白云。绮窗日高花气熏，摇光弄白何纷纭。

春蚕茧尾雪花白，澼得吴绵爱柔泽。殷勤罥挂珊瑚枝，一挽琼丝落千尺。

宝珰下镇悬飞琼，宛转不闻缲络声。春风吹花扑帘入，倦倚象床还叹息。

愿因双织紫鸳鸯，与郎被服生辉光。郎心百年终绾结，莫学柔丝中道绝。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。